V meste a jeho okolí má strojársky priemysel dlhoročnú tradíciu. Stredné odborné školy sa snažia čo najviac priblížiť požiadavkám trhu práce. Vynikajúco majú rozvinutú spoluprácu so zamestnávateľmi v Strednej odbornej škole strojníckej v Považskej Bystrici. Aby dokázali vzdelávať moderne, zapojili sa už v minulosti do dvoch projektov. Nedávno poslali žiadosť na tretí. Všetky sa robia cez Európsky sociálny fond.
Dva projekty robili z operačného programu Vzdelávanie v rámci prioritnej osi Reforma systému vzdelávania odbornej prípravy. Išlo o opatrenie Premena tradičnej školy na modernú. Prvý projekt mal názov Zvyšovanie odbornej zručnosti žiakov v spolupráci so zamestnávateľmi. "Podarilo sa vytvoriť učebné materiály v spolupráci so zamestnávateľmi, aby sme aktualizovali spôsoby obrábania v závislosti na rozvoji firiem," informoval riaditeľ školy Štefan Capák.